C 190/1

AZ EURÓPAI KÖZPONTI BANK VÉLEMÉNYE

(2020. május 8.)

a Covid19-járvány miatt felmerülő a szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) létrehozásáról szóló rendelet iránti javaslatról

(CON/2020/14)

(2020/C 190/01)

Bevezetés és jogalap

2020. április 2-án az Európai Bizottság a Covid19-járvány miatt felmerülő a szükséghelyzeti munkanélküliségi kockázatokat mérséklő ideiglenes támogatást nyújtó európai eszköz (SURE) létrehozásáról szóló tanácsi rendelet iránti javaslatot (a továbbiakban: a javasolt rendelet) (1) fogadott el.

Az EKB véleményalkotásra szolgáló hatásköre a Szerződés 127. cikke (4) bekezdésének második albekezdésén alapul, mivel a javasolt rendelet a KBER-nek a Központi Bankok Európai Rendszere és az Európai Központi Bank Alapokmányának (a továbbiakban: a KBER Alapokmánya) IV. fejezete szerinti monetáris feladatait és műveleteit érinti, különösen a KBER Alapokmányának 17. és 21.2. cikkét, amelyek úgy rendelkeznek, hogy az EKB és a nemzeti központi bankok (NKB-k) számlát nyithatnak többek között közigazgatási intézményeknek, valamint fiskális megbízottként tevékenykedhetnek többek között az uniós intézmények és központi kormányzatok részére.

Az Európai Központi Bank eljárási szabályzata 17.5. cikkének első mondatával összhangban a Kormányzótanács fogadta el ezt a véleményt.

1. Általános észrevételek

A javasolt rendelet alapján létrehozandó eszköz (a továbbiakban: SURE eszköz) az Európai Unió által nyújtott hitelek (a továbbiakban: SURE hitelek) formájában pénzügyi támogatást nyújtana a koronavírus-betegség 2019 (Covid19) járvány okozta súlyos gazdasági zavarral küzdő, vagy annak komoly veszélyével fenyegetett tagállamok részére a csökkentett munkaidős rendszerek vagy a munkavállalók és az önfoglalkoztatók védelmét célzó hasonló intézkedések finanszírozása, és ezáltal a munkanélkülivé válás és a jövedelemkiesés előfordulásának csökkentése céljából (2). A hitelekre vonatkozó teljes keret 100 milliárd euróig terjed. Az EKB üdvözölte, hogy az Európai Tanács jóváhagyta az eurocsoport által a dolgozók, a vállalkozások és az államok számára kidolgozott háromszoros biztonsági hálóra – vagyis a SURE eszközre, az Európai Stabilitási Mechanizmus által nyújtott, a pandémiás válsághelyzet kezelésére szolgáló támogatásra és egy összeurópai garanciaalapra – vonatkozó megállapodást (3).

2. Különös észrevételek

A javasolt rendelet 10. cikkének (1) bekezdése szerint a Bizottság az EKB-val közösen megállapítja a hitelek kezeléséhez szükséges szabályokat. A javasolt rendelet 10. cikkének (2) bekezdése szerint a kedvezményezett tagállam külön számlát nyit NKB-jánál a kapott pénzügyi támogatás kezelésére. A tagállam továbbá a hitel szerint esedékes tőkeösszeget és kamatot húsz TARGET2 üzleti nappal a megfelelő lejárati időpont előtt átutalja az Unió EKB-nál vezetett számlájára.

Amint azt az EKB a fentiekben megjegyezte, a KBER Alapokmányának 17. és 21.2. cikke értelmében az EKB és az NKB-k számlát nyithatnak és fiskális megbízottként tevékenykedhetnek a Bizottság és a tagállamok részére. Ennek alapján az EKB és az NKB-k a múltban elláttak gazdasági kiigazítási programokból, például az európai pénzügyi stabilizációs mechanizmusból (EFSM) (4) és az Unió – a folyó fizetéseivel vagy tőkemozgásaival kapcsolatban nehézségeket tapasztaló vagy komoly nehézségekkel fenyegetett tagállamok részére hitelfelvételi lehetőséget biztosító – középtávú pénzügyi támogatási mechanizmusából (5) eredő hitelek kezelésével kapcsolatos feladatokat. Annak biztosítása érdekében, hogy a KBER műveleteinek szervezését a KBER belső kérdésként kezelje, javasolt, hogy történjen hivatkozás arra, hogy a kedvezményezett tagállam a hitelek szerint esedékes fizetéseket a megfelelő lejárati időpont előtt utalja át a KBER-nél vezetett számlákra.

Ez a vélemény közzétételre kerül az EKB honlapján.

Kelt Frankfurt am Mainban, 2020. május 8-án. az EKB elnöke Christine LAGARDE

(1) COM (2020) 139 final.

(2) Lásd a javasolt rendelet 1. cikkének (2) bekezdését.

(3) Lásd: bevezető nyilatkozat, sajtótájékoztató, Christine Lagarde, az EKB elnöke, Luis de Guindos, az EKB alelnöke, Frankfurt am Main, 2020. április 30., elérhető az EKB honlapján: www.ecb.europa.eu.

(4) Lásd: az európai pénzügyi stabilizációs mechanizmus létrehozásáról szóló, 2010. május 11-i 407/2010/EU tanácsi rendelet (HL L 118., 2010.5.12., 1. o.) 8. cikkének (1) bekezdése; az Unió által az európai pénzügyi stabilizációs mechanizmus keretében végzett forrásbevonási és hitelezési műveletek nyilvántartásáról szóló, 2010. október 14-i EKB/2010/17 európai központi banki határozat (HL L 275., 2010.10.20., 10. o.).

(5) Lásd: a tagállamok fizetési mérlegéhez középtávú pénzügyi támogatási mechanizmus létrehozásáról szóló, 2002. február 18-i 332/2002/EK tanácsi rendelet (HL L 53., 2002.2.23., 1. o.) 9. cikke; az Európai Közösség által a középtávú pénzügyi támogatási mechanizmus keretében végzett hitelnyújtási és hitelfelvételi műveletek kezelésérő szóló, 2003. november 7-i EKB/2003/14 európai központi banki határozat (HL L 297., 2003.11.15., 35. o.).